
ŠAKIŲ RAJONO SAVIVALDYBĖS  TARYBA

SPRENDIMAS

DĖL PRITARIMO RAJONO SAVIVALDYBĖS ADMINISTRACIJOS PARENGTOMS RAJONO SAVIVALDYBĖS TURTO IR VALSTYBĖS TURTO 2008 METŲ  ATASKAITOMS

2009 m. lapkričio 26 d. Nr. T-367
Šakiai


Rajono savivaldybės taryba, vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (Žin., 1998, Nr. 54-1492; 2002, Nr. 60-2412) 15 str. 3 d., nusprendžia, 

pritarti rajono savivaldybės administracijos parengtoms:

1. rajono savivaldybei nuosavybės teise priklausančio turto 2008 metų ataskaitai (ataskaita VT-02 pridedama);

2. valstybės turto, kurį rajono savivaldybė valdo patikėjimo teise, 2008 metų ataskaitai (ataskaita VT-01 pridedama).

Meras 






Juozas Bertašius
ŠAKIŲ RAJONO SAVIVALDYBĖS KONTROLĖS IR AUDITO TARNYBA

Šakių rajono savivaldybės tarybai

IŠVADA

DĖL SAVIVALDYBEI NUOSAVYBĖS TEISE PRIKLAUSANČIO TURTO IR PATIKĖJIMO TEISE VALDOMO VALSTYBĖS TURTO 2008 METŲ ATASKAITŲ

2009-09-30 Nr.S-1896

Vadovaujantis Lietuvos Respublikos vietos savivaldos, Valstybės ir savivaldybių turto valdymo, naudojimo ir disponavimo juo įstatymais ir Savivaldybės kontrolės ir audito tarnybos veiklos nuostatais Savivaldybės kontrolierius kiekvienais metais Tarybos veiklos reglamente nustatytais terminais privalo teikti Savivaldybės tarybai išvadą dėl savivaldybei nuosavybės teise priklausančio turto ir patikėjimo teise valdomo valstybės turto ataskaitų (toliau vadinama Savivaldybės turto ataskaita ir Valstybės turto ataskaita). Ataskaitų rengimą reglamentuoja Vyriausybės 2001 m. spalio 17 d. nutarimas Nr. 1226 „Dėl valstybei ir savivaldybėms nuosavybės teise priklausančio turto ataskaitos rengimo ir teikimo tvarkos“ bei Statistikos departamento generalinio direktoriaus 2009 m. sausio 30 d. įsakymas Nr. DĮ-36 „Dėl valstybės ir savivaldybės turto statistinių ataskaitų formų patvirtinimo“. Valstybės ir savivaldybių turto valdymo, naudojimo ir disponavimo juo įstatymo3 15 straipsnio 3 dalyje nustatyta, kad administracija parengtas ataskaitas pateikia savivaldybės institucijoms ir Statistikos departamentui. Pagal 21 straipsnio 3 dalį savivaldybės turto apskaitą, valdymą, naudojimą ir disponavimą juo kontroliuoja savivaldybės kontrolierius (kontrolieriaus tarnyba) ir Valstybės kontrolė.

Valstybės turto ataskaitoje pateikti duomenys apie nefinansinį turtą, kuris nuosavybės

teise priklauso valstybei ir kurį patikėjimo teise valdo Šakių rajono savivaldybė, Savivaldybės turto ataskaitoje pateikti duomenys apie turtą, kurį nuosavybės teise valdo Šakių rajono savivaldybė, apie pinigus bankų sąskaitose, valdomas akcijas bei kitą kapitalą, gautinas sumas bei apie savivaldybės ir biudžetinių įstaigų įsipareigojimus.

Ankstesniais metais audituodami turtą mes ne kartą pastebėjome, kad vien statistinių

ataskaitų pateikimas Tarybai neatskleidžia šių ataskaitų rengimo tikslų, neparodo pokyčių, neatskleidžia šių pokyčių atsiradimo priežasčių. Be to, jose nėra pateikiama informacija, kuri gali

būti svarbi analizuojant ataskaitų duomenis bei turinti įtakos turto ir įsipareigojimų dydžiui. Savivaldybės administracijos Biudžeto ir turto skyriaus vyresnioji specialistė pateikė tik Kontrolės ir audito tarnybai aiškinamuosius  raštus dėl  atskirų pokyčių ataskaitose.

Savivaldybės administracija Savivaldybės turto ir Valstybės turto ataskaitas Savivaldybės kontrolės ir audito tarnybai pateikė 2009-05-14 ir 2009-06-04. Mes teikiame išvadą dėl šių ataskaitų.

Išvadai parengti ir jai pagrįsti Šakių rajono miesto savivaldybės kontrolės ir audito tarnyba atliko 2008 metų veiklos plane numatytus biudžetinių įstaigų finansinius (teisėtumo) auditus bei ribotos apimties finansinius auditus, Šakių rajono  savaldybės 2008 metų biudžeto vykdymo finansinį (teisėtumo) auditą, kurio metu įvertinome savivaldybės biudžeto įvykdymo suvestines ataskaitas. 

Taip pat atlikome savivaldybės nuosavybės teise ir valstybės patikėjimo teise valdomo turto auditą.

Visi auditai atlikti remiantis teisės aktais pagal Valstybinio audito reikalavimus. Jie buvo suplanuoti ir  atlikti taip, kad suteiktų pakankamą pagrindą nuomonei pareikšti.

Visos auditų ataskaitos įteiktos, Savivaldybės administracijos direktoriui ir Kontrolės komitetui.
Kontrolės ir audito tarnybos nuomone, Tarybai pateiktos Valstybės turto 2008 m. ataskaita (VT-01 metinė )ir  Savivaldybės turto 2008 m. ataskaita (VT-02 metinė) parengtos pagal galiojančių teisės aktų reikalavimus,  nustatytus šių dokumentų sudarymui, jose nėra reikšmingų iškraipymų lyginant su duomenimis, iš kurių jos buvo sudarytos.

Savivaldybės tarybai teikiame pastebėjimus ir neatitikimus, kuriuos mes nustatėme auditų ir tikrinimų  metu:


- į ataskaitas nėra įtrauktas kai kuris turtas, kurio vertė pinigine išraiška nėra nustatyta, kaip pavyzdžiui  savivaldybės (seniūnijų) heraldikos objektai ir pan.


-  ataskaitose neatsispindi tas turtas, kuris neturi nurodytos įsigijimo vertės: kapinės, atskiri paminklai, kai kurie iš viešųjų darbų sąmatų ar Kelių programos atlikti gerbūvio darbai;

- atkreipiame dėmesį, kad ne visi savivaldybės įsipareigojimai atsispindi turto ataskaitoje - pagal nustatytą tvarką ataskaitoje nerodomos savivaldybės garantuotos paskolos.

Valstybės ir savivaldybių turto valdymo, naudojimo ir disponavimo juo įstatymas nustato, kad turtas turi būti valdomas, naudojamas ir disponuojama juo laikantis visuomeninės naudos, efektyvumo, racionalumo ir viešosios teisės principų. Didžioji dalis Savivaldybei nuosavybės teise valdomo nekilnojamojo turto yra įsigyta pagal Valstybės turto perdavimo savivaldybių nuosavybėn įstatymą. Tai pastatai ir statiniai, kurie reikalingi savivaldybės funkcijoms atlikti. Audituojant 2008 metų biudžetinių įstaigų finansines atskaitomybes bei vertinant turto valdymą ir naudojimą mes nustatėme, kad  nėra sudaryta žemės sklypų, kuriuose randasi savivaldybei priklausantys pastatai ir statiniai, panaudos sutarčių su Marijampolės apskrities viršininko administracija. 

Atkreipiame dėmesį, kad Žemės įstatymas  numato galimybę savivaldybėms perimti nuosavybėn žemės sklypus, kuriuose yra statiniai ir įrenginiai, savivaldybių įsigyti (įsigyjami) nuosavybėn, kurie pagal teritorijų planavimo dokumentus numatyti reikalingoms savivaldybių funkcijoms atlikti. Perėmus nuosavybėn žemės sklypus būtų padidinta savivaldybės valdomo  turto vertė, efektyviau ir rezultatyviau būtų naudojamas turtas bei operatyviau priimami sprendimai, susiję su turto valdymu ir priežiūra, investicijų pritraukimu ir kitu disponavimu.

Valstybės ir savivaldybių turo valdymo, naudojimo ir disponavimo juo įstatymas įpareigoja registruotiną turtą įregistruoti viešajame registre. Auditų metu mes nustatėme, kad ne visais atvejais teisiškai yra įregistruotas turtas Nekilnojamojo turto registre, todėl savivaldybės, kaip šio turto savininkės, teisės gali būti nepakankamai apsaugotos.

Nustatyta, kad Savivaldybės administracija nesiima veiksmingų ir operatyvių priemonių, kad savivaldybės socialinis būstas būtų naudojamas pagal nustatytus principus, nėra užtikrinama efektyvi šio būsto naudojimo kontrolė:

- ne visos nuomos sutarys yra įregistruotos viešajame registre todėl nėra užtikrinamas informacijos viešumas ir pilnumas, atsiranda galimo piktnaudžiavimo rizika;

- nekontroliuojamos nuomininkų teisės bei socialinio būsto nuomos sąlygos, todėl savivaldybės gyvenamuoju būstu naudojasi asmenys praradę ar net neįgiję teisės į šį būstą;

-  nepakankamai domimasi nuomininkų įsiskolinimu už komunalines paslaugas. Egzistuoja rizika, kad skoliniai įsipareigojimai gali būti perkelti savivaldybei.

REKOMENDUOJAME SAVIVALDYBĖS ADMINISTRACIJAI:


1. Teikiant Tarybai parengtas turto ataskaitas, kartu pateikti ir paaiškinamąjį raštą, kuriame atsispindėtų šių ataskaitų rengimo tikslai, turto pokyčiai, atskleistos šių pokyčių priežastys ir kiti reikšmingi dalykai.

2. Parengti savivaldybės turto informacinę bazę, kuri apjungtų informaciją apie turtą, jo būklę, pokyčius, sudarytas sutartis dėl jo naudojimo ir kitus reikšmingus dalykus.

3. Imtis priemonių užtikrinti, kad finansinėje atskaitomybėje būtų parodomas visas turimas turtas ir turto vertė:

4. Kontroliuoti, kad nebūtų nurašomos atsargos be jų sunaudojimą patvirtinančių dokumentų. Papildyti vidaus kontrolės tvarkas nurodant, kurie atsakingi asmenys ir kokius atsargų sunaudojimo dokumentus pildo.

5. Siekiant apginti savivaldybės turtinius interesus imtis priemonių išieškoti į savivaldybės biudžetą įsiskolinimus iš fizinių ir juridinių asmenų.

6. Atlikti sutartinių įsipareigojimų (Savivaldybės administracijoje registruotų sutarčių) vykdymo patikrinimą ir, jei įsipareigojimai yra neįvykdyti ar nevykdomi, nustatyta tvarka imtis atitinkamų priemonių prievolių vykdymo užtikrinimui.

7. Sudaryti visas sąlygas, kad biudžetinės įstaigos galėtų įsiteisinti žemės sklypų naudojimą.

8. Kreiptis į Vyriausybę dėl reikalingų savivaldybės funkcijoms vykdyti žemės sklypų perėmimo savivaldybės nuosavybėn.

9. Imtis priemonių, kad visas turtas, kuriam privaloma teisinė registracija, būtų įregistruotas viešuosiuose registruose.

10. Operatyviai spręsti klausimus susijusius su gyvenamojo būsto nuoma.

Kontrolierė


Asta Domeikienė
AIŠKINAMASIS RAŠTAS

DĖL 2008 M. ATASKAITOS APIE VALSTYBEI NUOSAVYBĖS TEISE PRIKLAUSANTĮ TURTĄ

Valstybei nuosavybės teise priklausančio ir savivaldybės patikėjimo teise valdomo nefinansinio turto likutinė vertė per 2008 m. sumažėjo 0,88 proc., arba 405 tūkst. Lt ir 2008 m. pabaigoje sudarė 45454 tūkst. Lt (2007 m. pabaigoje – 45859 tūkst. Lt).


„Hidrotechniniai statiniai“ (1210 eilutė) 2008 m. turto likutinė vertė sumažėjo 0,64 proc. arba 270 tūkst. litų (dėl turto nusidėvėjimo).


„Vamzdynai, ryšių ir elektros linijos“ (1280 eilutė) 2008 m. turto likutinė vertė sumažėjo 6,75 proc. arba 172 tūkst. Lt (dėl turto nusidėvėjimo). 


„Transporto priemonės“ (eilutė 1310) 2008 m. turto likutinė vertė sumažėjo 0,87 proc. arba 5 tūkst. Lt (Vyriausybės nutarimu patikėjimo teise valdyti, naudoti ir disponuoti buvo perduotas autobusas, skirtas mokinių pavežėjimui Sintautų pagrindinei mokyklai, bet paskaičiavus turto nusidėvėjimą, bendra likutinė vertė sumažėjo).


„Kitos mašinos ir įrenginiai“ (eilutė 1350) 2008 m. turto likutinė vertė padidėjo 0,42 proc. arba 2 tūkst. Lt (Vyriausybės nutarimais patikėjimo teise valdyti, naudoti ir disponuoti buvo perduota kompiuterinė įranga).


„Kompiuterinė programinė įranga“ (eilutė 2200) 2008 m. turto likutinė vertė sumažėjo 16,67 proc. arba 1 tūkst. Lt (dėl turto nusidėvėjimo).


„Trumpalaikis materialusis turtas (biudžetinių įstaigų))“ (eilutė 3500) 2008 m. trumpalaikio turto vertė padidėjo 35,96 proc. arba 41 tūkst. Lt (keitėsi ilgalaikio materialiojo turto įsigijimo vertė (ne mažesnė už 1000 litų), todėl dalis ilgalaikio materialiojo turto perkelta i trumpalaikį materialųjį turtą).

Biudžeto ir turto skyriaus 

vyresnioji specialistė




S.Gruzdaitienė

AIŠKINAMASIS RAŠTAS

DĖL 2008 M. ATASKAITOS APIE SAVIVALDYBEI NUOSAVYBĖS TEISE PRIKLAUSANTĮ TURTĄ
NEFINANSINIS TURTAS


Savivaldybei nuosavybės teise priklausančio nefinansinio turto likutinė vertė per 2008 m. padidėjo 18,34 proc. arba 14099 tūkst. Lt ir 2008 m. pabaigoje sudarė 90985 tūkst. Lt (2007 m. pabaigoje – 76886 tūkst. Lt).


„Žemė ir žemės gelmių ištekliai (1010 eilutė) 2008 m. likutinė turto vertė, lyginant su 2007 m., nepasikeitė, kadangi šiam turtui neskaičiuojamas nusidėvėjimas (savivaldybei nuosavybės teise priklauso žemės sklypai, esantys Šakiuose, Sodų g.15 ir Lukšių sen., Plėgų k.).


„Gyvenamieji pastatai (būstas) (1110 eilutė) 2008 m. likutinė turto vertė padidėjo 7,65 proc. arba 320 tūkst. Lt (Kriūkų, Lukšių ir Šakių seniūnijose nupirkti gyvenamieji būstai. Kudirkos Naumiesčio seniūnijoje, keičiant paskirtį, įrengti du gyvenamieji būstai).


„Administraciniai pastatai“ (1121 eilutė) 2008 m. likutinė turto vertė sumažėjo 2,43 proc. arba 118 tūkst. Lt (dėl paskaičiuoto turto nusidėvėjimo).


„Pramoniniai pastatai ir sandėliai“ (1122 eilutė) 2008 m. likutinė turto vertė sumažėjo 25 proc. arba 1 tūkst. Lt (dėl paskaičiuoto turto nusidėvėjimo).


„Švietimo ir mokslo įstaigų pastatai“ (1123 eilutė) 2008 m. likutinė turto vertė sumažėjo 3,13 proc. arba 801 tūkst. Lt (parduotas Valenčiūnų mokyklos pastatas, atlikus Kudirkos Naumiesčio V.Kudirkos gimnazijos pastatų rekonstrukciją, padidėjo pastatų vertė, padidėjo vaikų lopšelio-darželio „Klevelis“ pastatų vertė, nes taip pat buvo atlikta rekonstrukcija).   


„Gydymo įstaigų pastatai“ (1124 eilutė) 2008 m. likutinė turto vertė sumažėjo 1,77 proc. arba 108 tūkst. Lt (dėl paskaičiuoto turto nusidėvėjimo).


„Kultūros ir sporto įstaigų pastatai“ (1125 eilutė) 2008 m. likutinė turto vertė sumažėjo 2,74 proc. arba 66 tūkst. Lt (dėl paskaičiuoto turto nusidėvėjimo).


„Kiti pastatai“ (1126 eilutė) 2008 m. likutinė turto vertė padidėjo 23,03 proc. arba 589 tūkst. Lt ( į Kudirkos Naumiesčio seniūnijos balansą įtraukti iš valstybės gauti buvusių mokyklų pastatai, esantys Turčinų k. ir Kubilėlių k., į Šakių seniūnijos balansą įtraukti iš valstybės gauti ūkiniai pastatai, esantys Šakių mieste).    


„Hidrotechniniai statiniai“ (1210 eilutė) 2008 m. likutinė turto vertė sumažėjo 41,18 proc. arba 7 tūkst. Lt (dėl paskaičiuoto turto nusidėvėjimo).


„Automobilių keliai“ (1240 eilutė) 2008 m. likutinė turto vertė padidėjo 51,56 proc. arba 2085 tūkst. Lt (išasfaltuoti, remontuoti, rekonstruoti automobilių keliai Kriūkų, Kidulių, Kudirkos Naumiesčio, Lukšių, Slavikų, Šakių seniūnijoje, todėl didėjo turto vertė. Turto vertė taip pat didėjo, nes į apskaitą įtraukti keliai (gatvės) Lekėčių, Plokščių, Sintautų seniūnijose).


„Kiti keliai“ (1250 eilutė) 2008 m. likutinė turto vertė padidėjo 16,58 proc. arba 96 tūkst. Lt (turto vertė padidėjo, nes Gelgaudiškio Lekėčių seniūnijose į apskaitą įtraukti keliai, gatvės ir aikštelė, Kidulių seniūnijoje įrengta nauja automobilių stovėjimo aikštelė). 


„Sporto ir poilsio statiniai“ (1270 eilutė) 2008 m. likutinė turto vertė padidėjo 15,30 proc. arba 67 tūkst. Lt (į Plokščių seniūnijos apskaitą įtraukta aikštelė)  


„Vamzdynai, ryšių ir elektros linijos“ (1280 eilutė) 2008 m. likutinė turto vertė sumažėjo 10,81 proc. arba 522 tūkst. Lt (dėl paskaičiuoto turto nusidėvėjimo).  


„Kiti statiniai“ (1290 eilutė) 2008 m. likutinė turto vertė padidėjo 135,35 proc. arba 5123 tūkst. Lt (Kudirkos Naumiesčio seniūnijoje rekonstruota aikštė ir šaligatviai, į apskaitą įtrauktos mobiliosios prieplaukos).    


„Transporto priemonės“ (1310 eilutė) 2008 m. likutinė turto vertė sumažėjo 8,18 proc. arba 83 tūkst. Lt (Lekėčių, Lukšių seniūnijos bei savivaldybės administracija įsigijo automobilius, bet paskaičiavus turto nusidėvėjimą, bendra turto likutinė vertė sumažėjo).


„Šilumos mašinos ir įrengimai“ (1320 eilutė) 2008 m. likutinė turto vertė sumažėjo 40,88 proc. arba 177 tūkst. Lt (dėl paskaičiuoto turto nusidėvėjimo).    


„Kitos jėgos mašinos ir įrenginiai“ (1330 eilutė) 2008 m. likutinė turto vertė padidėjo 1165,38 proc. arba 303 tūkst. Lt (pasikeitus statistinės ataskaitos formai Lukšių V.Grybo vidurinė mokykla ir Slavikų pagrindinė mokykla klaidingai užpildė šią eilutę, kurią privalės atitaisyti kitų metų ataskaitoje).  


„Darbo mašinos ir įrengimai“ (1340 eilutė) 2008 m. likutinė turto vertė padidėjo 940 proc. arba 94 tūkst. Lt (pasikeitus statistinės ataskaitos formai Slavikų pagrindinė mokykla klaidingai užpildė šią eilutę, kurią privalės atitaisyti kitų metų ataskaitoje).  


„Kitos mašinos ir įrengimai“ (1350 eilutė) 2008 m. likutinė turto vertė padidėjo 2,94 proc. arba 74 tūkst. Lt (daugelyje įstaigų įsigyta gamybinio-ūkinio inventoriaus, kompiuterinės technikos).   


„Nebaigta statyba“ (1700 eilutė) 2008 m. likutinė turto vertė padidėjo 97,48 proc. arba 5765 tūkst. Lt (į apskaitą įtraukta neužbaigto statyti ilgalaikio turto vertė).


„Kitos vertybės“ (1820 eilutė) 2008 m. neliko likutinės turto vertės (turtas rodytas šioje eilutėje perkeltas atitinkamai į kitas eilutes, nes iki šiol neteisingai buvo įrašytas į „vertybių“ eilutę. „Kitos vertybės“ – tai taurieji metalai, brangakmeniai ir pan.).


„Kompiuterinė programinė įranga“ (2200 eilutė) 2008 m. likutinė turto vertė sumažėjo 25,86 proc. arba 30 tūkst. Lt (buvo gauta naujos programinės įrangos, bet paskaičiavus nusidėvėjimą, bendra turto likutinė vertė sumažėjo).


„Kitas nematerialusis turtas“ (2800 eilutė) 2008 m. likutinė turto vertė padidėjo 10,33 proc. arba 22 tūkst. Lt (į savivaldybės administracijos apskaitą įtraukta topografinės nuotraukos vertė ir įsigyta programinė įranga (socialinės paramos apskaitos sistemos papildoma darbo vieta)).


„Žaliavos, medžiagos ir komplektavimo gaminiai“ (3100 eilutė) 2008 m. likutinė turto vertė padidėjo 10,06 proc. arba 53 tūkst. Lt (buvo įsigyta įvairių žaliavų, medžiagų).


„Trumpalaikis materialusis turtas (biudžetinių įstaigų)“ (3500 eilutė) 2008 m. turto vertė padidėjo 22,81 proc. arba 1505 tūkst. Lt (buvo įsigyta trumpalaikio materialiojo turto. Taip pat trumpalaikio materialiojo turto vertė didėjo, nes dalis ilgalaikio materialiojo turto perkelta į trumpalaikio turto sąskaitą, nes keitėsi ilgalaikio materialiojo turto įsigijimo vertė (ne mažesnė už 1000 Lt).       


FINANSINIS TURTAS IR ĮSIPAREIGOJIMAI


Savivaldybės finansinio turto 2008 m. pabaigoje buvo 7446 tūkst. litų, per metus jis padidėjo 2,38 procento. Įsipareigojimų – 2008 m. pabaigoje - 10489 tūkst. litų, per metus padidėjo 24,62 procento.


„Pinigai bankų sąskaitose“ (5120 eilutė) 2008 metų pabaigoje suma padidėjo dėl gautų lėšų projekto „Mobiliųjų prieplaukų statyba“ vykdymui (200 tūkst. Lt) ir lėšų skirtų, valstybės garantijų vykdymui (95 tūkst. Lt).


„Nefinansų įmonių“ (5430 eilutė) 2008 metų pabaigoje bendra suma padidėjo, nes  UAB „Šakių vandenys“ padidintas turtinis įnašas.


„Viešųjų įstaigų“ (5435 eilutė) 2008 metų pabaigoje bendra suma sumažėjo, nes likviduota viešoji įstaiga „Lukšių komunalinis ūkis“.


„Prekybos skolos ir avansai (5610 eilutė) įsipareigojimų skiltyje 2008 metų pabaigoje bendra suma ženkliai padidėjo dėl įsiskolinimo už mobiliųjų prieplaukų statybos darbus (1360 tūkst. Lt sumai pavėluotai buvo pateiktos sąskaitos ir darbų atlikimo aktai bei gautas nevisas finansavimas) bei už kelių remonto darbus dėl laiku negauto finansavimo.


„Namų ūkiai (gyventojai)“ (5620 eilutė) įsiskolinimų skiltyje 2008 metų pabaigoje bendra suma padidėjo dėl įsiskolinimo už socialinių išmokų ir kompensacijų bei vaiko ir šalpos išmokų mokėjimą, nes šios išmokos mokamos už praėjusį mėnesį.     


„Ilgalaikės paskolos“ (5320 eilutė) turto skiltyje nenurodyta savivaldybės garantuota paskola, kuri 2008 metų pabaigoje buvo 1669 tūkst. Lt (paskolą paėmusios: UAB „Šakių šilumos tinklai“, UAB „Šakių autobusų parkas“, UAB „Šakių vandenys“, VĮ Šakių GMPS).  

Šakių rajono savivaldybei priklausančios akcijos: 

	Eil. Nr.
	Bendrovės pavadinimas
	Akcijų skaičius
	Akcijos nominali vertė, Lt
	Savivaldybės nuosavybės dalis įstatiniame kapitale, proc.

	1.
	UAB „Šakių laidotuvių namai“
	221906
	1
	100 

	2.
	UAB „Šakių vandenys“
	2201156
	1
	100 

	3.
	UAB „Šakių knygynas“
	62938
	1
	100 

	4.
	UAB „Šakių autobusų parkas“
	129980
	10
	100 

	5.
	UAB „Šakių vaistinė“
	11994
	41
	97,35 

	6.
	UAB „Šakių šilumos tinklai“
	379945
	6
	100 

	7.
	UAB „Marijampolės apskrities atliekų tvarkymo centras“
	24
	1000
	20



Biudžeto ir turto skyriaus vyresnioji specialistė


S.Gruzdaitienė

